Vytauto Didžiojo universiteto Ekonomikos ir vadybos fakultetas

**Vytauto Didžiojo universiteto Ekonomikos ir vadybos fakultetas** (VDU EVF) – Vytauto Didžiojo universiteto struktūrinis padalinys, turintis fakulteto statusą. 

Fakultetas įsikūręs Kauno centre, K. Donelaičio g. 52 (istorinis pastatas S. Daukanto g. 28). Fakultete vykdomos ekonomikos, finansų, rinkodaros, verslo ir vadybos krypčių studijos pirmoje, antroje ir trečiojoje pakopose.  

VDU EVF Eduniversal reitinge skirtos 3 palmės šakelės („Excellent Business School“), patvirtinančios patenkimą tarp ~700 geriausių pasaulio verslo mokyklų. 

Nuo 2022 m. VDU EVF tapo pilnateisiu EFMD (European Foundation for Management Development) nariu.

Nuo 2025 m. spalio 1 d. fakulteto dekanė yra doc. dr. Asta Kyguolienė, prodekanai – doc. dr. Mantautas Račkauskas (studijoms) ir Paulius Bakanauskas (marketingui). 

Fakulteto administracijoje taip pat dirba Bakalauro studijų programų vadovė dr. Monika Didžgalvytė-Bujauskė, magistrantūros ir podiplominių studijų centro vadovė doc. dr. Asta Gaigalienė, mokslinių tyrimų ir projektų plėtros vadovė prof. dr. Aušra Pažėraitė bei fakulteto akademinės tarybos pirmininkė doc. dr. Sonata Staniulienė.

## Istorija

### Tarpukaris (1922–1940)
Ekonomikos disciplinos Vytauto Didžiojo universitete (iki 1930 m. – Lietuvos universitetas) pradėtos dėstyti nuo Universiteto atidarymo 1922 m. Teisių fakultete veikė Politinės ekonomijos, Statistikos ir Finansų teorijos katedros. 1924 m. Teisių fakultete suformuotas atskiras **Ekonomikos skyrius**, pradėjęs sistemingai rengti ekonomistus.

1930 m., Kauno universitetui suteikus Vytauto Didžiojo vardą ir priėmus naują statutą, Teisių fakultete **įteisintas Ekonomikos skyrius** su penkiomis katedromis: Politinės ekonomijos ir statistikos, Finansų mokslo, Ekonominės politikos, Privatinio ūkio mokslo ir Prekybos teisės. 1930 m. Finansų teorijos katedra pertvarkyta į **Finansų mokslo katedrą**, kurios vedėju tapo prof. **[[Vladas Jurgutis]]**, žinomas kaip ir pirmasis Lietuvos banko valdytojas.ref>https://uni100.vdu.lt/padaliniai/teisiu-fakultetas/vladas-jurgutis

Tarp to laikotarpio dėstytojų – akademikas **[[Albinas Rimka]]**, prof. **[[Kazys Pakštas]]**, taip pat **[[Petras Šalčius]]**, **[[Alfonsas Moravskis]],** ir kt.  Vadybos srityje – **[[Vytautas Andrius Graičiūnas]]**, vienas žinomiausių pasaulio vadybos mokslo pradininkų, tarpukario Lietuvos vadybos mokslo teoretikas ir praktikas.

Per tarpukario laikotarpį Ekonomikos skyrius išplėtė studijas ir mokslo darbus; dalis dėstytojų ir absolventų vėliau prisidėjo prie Lietuvos ūkio politikos ir statistikos plėtros.

**Vadovai:** Ekonomikos skyrius veikė Teisių fakulteto sudėtyje; finansų srities akademinį darbą koordinavo V. Jurgutis (Finansų katedros vedėjas nuo 1929 m.).

### Veiklos pertrauka ir reorganizacijos (1940–1950)
1940 m., keičiantis politinėms aplinkybėms, VDU akademinė tradicija iš dalies perkelta į atnaujinamą Vilniaus universitetą. Į Vilnių iškeltas Teisių fakultetas su Ekonomikos skyriumi, kas sudarė prielaidas formuoti atskirą ekonomikos studijų struktūrą Vilniuje. 

1940 m. birželį Lietuvą okupavus SSRS, VDU pavadintas Kauno universitetu; Antrojo pasaulinio karo metais universitetas patyrė uždarymų ir atnaujinimų.

1950 m. sovietų valdžios sprendimu Kauno universitetas pertvarkytas į du institutus (Kauno politechnikos ir Kauno medicinos institutus), istorinį VDU uždarant. Tarpukario VDU akademinės tradicijos išliko absolventų ir išeivijos darbuose ir tapo pagrindu vėlesniam universiteto atkūrimui.

### Atkūrimas (1989–1997)

1989 m. atkūrus Lietuvos nepriklausomybę, Kaune atkurtas Vytauto Didžiojo universitetas, grįžęs prie laisvųjų menų (liberal arts) universiteto idėjos. 

Atkūrimo koncepcija rėmėsi Vakarų universitetų tradicija ir Harvardo universiteto liberaliojo lavinimo modeliu. 1990 m. įsteigtas Biznio ir vadybos fakultetas (nuo 1992 m. – Ekonomikos ir vadybos fakultetas, EVF). Pirmuoju atkurtos struktūros dekanu tapo prof. habil. dr. Povilas Zakarevičius. 

Šiuo laikotarpiu fakultetas aktyviai bendradarbiavo su Vakarų universitetais ir lietuvių diasporos mokslininkais. Nuo 1999 m. Vilniuje kartu su BMI Executive Institute ir partneriais (HEC Paris, UCLouvain, NHH) vykdoma Executive MBA programa.

**Dekanas:** prof. habil. dr. **[[Povilas Zakarevičius]]** (1990–1998).

### Struktūros formavimas (1997–2009)

1997 m. fakultetas perėjo prie klasikinių universiteto akademinių padalinių: įkurtos **Ekonomikos ir finansų** bei **Vadybos** katedros. 

2000 m. Ekonomikos ir finansų katedra reorganizuota į dvi atskiras – **[[Ekonomika|Ekonomikos]]** ir **[[Finansai|Finansų]]** katedras. 2009 m. įkurta atskira **[[Marketingas|Marketingo]] katedra**, atliepusi augančią rinkodaros studijų ir tyrimų paklausą. 

Greta studijų plėtota tarptautinė partnerystė, stiprėjo dėstytojų dalyvavimas projektuose ir konferencijose, didėjo studentų tarptautiškumas.

**Dekanai:** prof. **[[Zigmas Lydeka]]** (1998–2002); prof. **[[Pranas Žukauskas]]** (2002–2015).

### Klasteriai ir tarptautiškumo stiprinimas (2010–2020)

Po 2010 m. EVF dalį akademinės veiklos perskirstė per tarpdisciplininius mokslo klasterius. 

2012 m. įsteigti pirmieji du klasteriai: „Vadybinės transformacijos socialiai darniai visuomenei ir konkurencingai valstybei“ ir „Marketingo vadyba šiuolaikinėje aplinkoje“, vėliau telkę įvairių katedrų tyrėjus ir doktorantus .

2017 m. pradėta vykdyti Sporto verslo vadybos magistro studijų kryptis bendradarbiaujant su „Euroleague Basketball“; programos sesijos vykdomos ir tarptautinių krepšinio renginių metu, įtraukiant sporto industrijos praktikų paskaitas. Šiuo laikotarpiu didėjo studijų anglų kalba pasiūla ir vizituojančių dėstytojų skaičius.

**Dekanas:** prof. **Pranas Žukauskas** (iki 2015 m.); prof. **[[Rita Bendaravičienė]]** (nuo 2015 m.).

### Tarptautinis pripažinimas ir dabartis (nuo 2020 m.)

2022 m. EVF tapo EFMD (European Foundation for Management Development) nariu. VDU, įskaitant fakultetą, dalyvauja Transform4Europe Europos universitetų aljanse. 

VDU entreprenerystės centras „MINDED“ plėtoja kūrybiško verslumo iniciatyvas; 2018 m. „Verslumo akademijos“ projektas pateko į Europos verslumo skatinimo apdovanojimų (EEPA) finalinį trejetą „Investicijų į verslumo įgūdžius“ kategorijoje.

2024 m. universitetas pažymėjo dešimtą iš eilės „Eduniversal“ apdovanojimą, skiriamą mokykloms su 3 palmių („Excellent Business School“) įvertinimu.

**Dekanai:** prof. **Rita Bendaravičienė** (2015–2025); **doc. dr. Asta Kyguolienė** (nuo 2025 m.).

## Dekanai (nuo fakulteto atkūrimo)

* **Prof. habil. dr. Povilas Zakarevičius** – dekanas 1990–1998.
* **Prof. dr. Zigmas Lydeka** – dekanas 1998–2002.
* **Prof. dr. Pranas Žukauskas** – dekanas 2002–2015.
* **Prof. dr. Rita Bendaravičienė** – dekanė 2015–2025.
* **Doc. dr. Asta Kyguolienė** – dekanė nuo 2025 m.

## Studijų programos
### Bakalauro studijos
Fakultete vykdomos pirmosios pakopos studijos šiomis programomis:

* Ekonomika (lietuvių k.)
* Marketingas (lietuvių k.)
* Kūrybiško verslo ir inovacijų dizainas (lietuvių k.)
* Verslo administravimas (lietuvių ir anglų k.)
* Ekonomika ir finansai (anglų k.)

### Magistrantūros studijos

#### Nuolatinės magistrantūros programos

* Finansai (lietuvių k.);
* Marketingas ir tarptautinė komercija (lietuvių ir anglų k.); 
* Reklamos vadyba (lietuvių k.);
* Strateginis organizacijų valdymas (lietuvių k.);
* Tarptautinė ekonomika (lietuvių k.).

Nuolatinių magistrantūros programų turi dvigubo diplomo galimybes su Liuveno katalikiškojo universiteto Vadybos mokykla (Belgija), Trento universitetu (Italija) ir Aveiro universitetu (Portugalija).

#### Podiplominės (ištęstinės) magistrantūros programos.

* Marketingas ir pardavimai (lietuvių k.);
* Verslas ir entreprenerystė (lietuvių k.).

#### Vadovų magistrantūros studijos
* Sports Business by EB Institute (anglų k.); 
* BMI Tarptautinė verslo vadyba vadovams (anglų k.).

Sports Business (sporto vadybos) programa vykdoma nuo 2017 m. bendradarbiaujant su „Euroleague Basketball“.

### Doktorantūros studijos
Kartu su kitais VDU padaliniais ir partneriais universitetais vykdomos socialinių mokslų srities doktorantūros studijos ekonomikos ir vadybos kryptyse. Šias doktorantūros studijas reglamentuoja jungtinis dokumentas, kuriame nurodyti bendradarbiaujantys universitetai (ISM, MRU, VU ir kt.). 

Ekonomikos ir vadybos mokslo krypčių doktorantūros studijos VDU EVF vykdomos nuo 1997 m.

## Mokslinė veikla

Fakultete vykdomi socialinių mokslų tyrimai ekonomikos, finansų, vadybos ir rinkodaros srityse. Rengiama ir dalyvaujama mokslinėse konferencijose; tarp jų vyksta Jaunųjų mokslininkų konferencija . Tyrimai organizuojami mokslo klasteriuose .  

### Mokslo klasteriai
Mokslo klasteriams vadovauja prof. dr. Aušra Pažėraitė. Fakultete veikia trys pagrindiniai mokslo klasteriai (tarpkryptės tyrimų ir dėstymo grupės):

* **Ekonomikos ir finansų klasteris** (vadovė prof. dr. Renata Legenzova) apjungia ekonomikos teorijos, taikomosios ekonomikos, finansų ir apskaitos sritis.
* **Vadybos klasteris** (vadovė prof. dr. Rita Bendaravičienė) apjungia organizacijų vadybos, verslo administravimo, žmogiškųjų išteklių ir verslumo tyrimų kryptis.
* **Marketingo klasteris** (vadovė prof. dr. Lina Pilelienė) apjungia marketingo, rinkodaros komunikacijos, pardavimų ir tarptautinio verslo sritis.

### Mokslo leidiniai
Nuo 1995 m. leidžiamas recenzuojamas atviros prieigos žurnalas „Organizacijų vadyba: sisteminiai tyrimai“ (angl. *Management of Organizations: Systematic Research*). Vyriausiasis redaktorius – prof. dr. Giedrius Jucevičius. 

Žurnalas du kartus per metus publikuojamas bendradarbiaujant su „Sciendo/De Gruyter“ ir yra indeksuojamas „Business Source Ultimate“, DOAJ, CEEOL „Lituanistika“ ir kitose duomenų bazėse .  

## Studentų veikla

### Investavimo klubas
Nuo 2022 m. fakultete veikia „Investavimo klubas“, kurio steigėjai – Aistė Dirdaitė ir Simonas Radzevičius. Klubo tikslas – ugdyti finansinį raštingumą studentų tarpe. „Investavimo klubas“ nuolat įsitraukia į įvarias nacionalines iniciatyvas, kurias organizuoja „Lietuvos bankas“. Tarp klubo partnerių – nacionalinis plėtros bankas ILTE.

## Šaltiniai

## Nuorodos
*  Oficialus VDU Ekonomikos ir vadybos fakulteto tinklalapis